قالولي طيب قلت ماني بطيب
عطيب و جرحي بين الأضلاع ما طاب
يطيب جرحي لو حبيبي قريّـب
ومقابلين البيت و الباب بالباب
روحي فدى الّي ساكنين الشعيّب
الّي عليهم دمع الأعيان سكاب
قالوا لي العذال أدله و سيّب
عنك المحبه لا تفتح لك أبواب
معقول أبسمع هرجهم في الحبيّب
وان قلت أبسمعهم فأنا أصبحت كذاب
أول على العشاق أضحك و أعيب
واليوم قلبي من هوى صاحبي ذاب
ياربي يالله طالبك لا تخيب
رجاي يا مولاي في أعز الأصحاب